ΙΣΤΟΡΙΑ

**1.453-1821**

**ΟΙ ΕΛΛΗΝΕΣ ΚΑΤΩ ΑΠΟ ΤΗΝ ΟΘΩΜΑΝΙΚΗ ΚΥΡΙΑΡΧΙΑ**

**400 ΠΕΡΙΠΟΥ ΧΡΟΝΙΑ ΣΚΛΑΒΙΑΣ**

Α) Οι δύο πρώτοι αιώνες της Τουρκοκρατίας ήταν και οι πιο δύσκολοι για τους χριστιανούς. Πολλοί κάτοικοι μετακινήθηκαν στα βουνά, ενώ οι λόγιοι (μορφωμένοι) έφυγαν στην Δυτική Ευρώπη, την οποία έβγαλαν από τον μεσαίωνά της.

Χάρη στην θρησκεία, την γλώσσα και την παράδοση, οι Έλληνες παρέμειναν Έλληνες και δεν αφομοιώθηκαν από τους Τούρκους. Κράτησαν με άλλα λόγια την εθνική τους συνείδηση.

Β) Η ζωή των υπόδουλων Ελλήνων και γενικά όλων των υπόδουλων λαών που αποτελούσαν την παλιά βυζαντινή αυτοκρατορία, ήταν πολύ δύσκολη. Ας δούμε λοιπόν τι αντιμετώπισαν.

1. Υποχρεώνονταν να ζουν σε φτωχικές συνοικίες. Συχνά οι Οθωμανοί Τούρκοι τους κακομεταχειρίζονταν.

2. Παρότι ήταν πολύ φτωχοί έπρεπε να πληρώνουν πολλούς και υπέρογκους φόρους. Τον κεφαλικό φόρο, τον φόρο εστίας (σπιτιού), τον έγγειο φόρο(για την γη που καλλιεργούσαν) και την δεκάτη που ήταν φόρος για την αγροτική παραγωγή. Αυτοί οι φόροι ήταν τακτικοί, δηλαδή μόνιμοι.

3. Εκτός από τους τακτικούς, πλήρωναν και τους έκτακτους φόρους. Και φυσικά έκαναν και αγγαρείες.

4. Οι Τούρκοι τους ανάγκαζαν με την βία να αλλάξουν θρησκεία (εξισλαμισμός) και έπαιρναν τα παιδιά τους για να τα κάνουν γενίτσαρους (παιδομάζωμα).

5. Τους έδιναν χωράφια σε άγονες περιοχές.

6. Tους σκότωναν με την παραμικρή αφορμή (σφαγές και θανατώσεις)

**Υπήρχαν όμως κάποιες ομάδες Ελλήνων που είχαν εξουσία την περίοδο της Τουρκοκρατίας και περνούσαν καλά. Αυτές είναι:**

1). **Οι Φαναριώτες**: Ήταν πλούσιες οικογένειες Ελλήνων που ζούσαν στην συνοικία Φανάρι της Πόλης. Στο Φανάρι βρισκόταν το Οικουμενικό Πατριαρχείο (το κέντρο των Ορθόδοξων χριστιανών). Εκεί ζούσε και ο Πατριάρχης. Γιατί όμως οι Τούρκοι τους έδωσαν εξουσία; Γιατί ήταν μορφωμένοι και γνώριζαν ξένες γλώσσες ή γιατί ήταν πλούσιοι έμποροι. Όμως λογοδοτούσαν στον Σουλτάνο και ελέγχονταν απόλυτα από αυτόν.

2) **Ο Πατριάρχης** είχε επίσης μεγάλη επιρροή. Ήταν θρησκευτικός ηγέτης (αρχηγός) όλων των υποδουλωμένων χριστιανών οι οποίοι λέγονταν Ρουμ Μιλιέτ. Προς το τέλος της Τουρκοκρατίας ο πατριάρχης μπορούσε να ιδρύει ακόμα και σχολεία και να επιβάλει φόρους.

3) **Οι κοινοτικοί άρχοντες**. Μεγάλη εξουσία πάνω στους υποδουλωμένους χριστιανούς είχαν και οι κοινοτικοί άρχοντες, κατά κάποιον τρόπο οι δήμαρχοι της εποχής. Δεν λέγονταν βεβαίως δήμαρχοι, λέγονταν προεστοί, δημογέροντες, κοτζαμπάσηδες. Κάθε χωριό λοιπόν είχε τον πολιτικό αρχηγό του. Αυτοί ήταν υπεύθυνοι και για την συλλογή των φόρων και οι Τούρκοι τους θεωρούσαν δικούς τους. Έτσι απέκτησαν μεγάλη εξουσία και περιουσία.

**ΛΕΞΙΚΟ**

ΥΠΟΔΟΥΛΟΣ= σκλαβωμένος, υποδουλωμένος.

ΟΙΚΟΥΜΕΝΗ= όλος ο κόσμος

ΛΟΓΙΟΣ= μορφωμένος

ΥΠΕΡΟΓΚΟΣ (ΥΠΕΡ+ΟΓΚΟΣ)= υπερβολικός

ΑΦΟΜΟΙΩΣΗ= Η διαδικασία που με κάνει όμοιο με κάποιον άλλον



